Pia Gjellerup (S), 2001-01-18:
Regeringens udgangspunkt for kommuneforhandlingerne vil ligge i forlængelse af de sidste års aftaler: at føre en forsvarlig økonomisk politik, der samtidig giver såvel kommuner som amter et tilstrækkeligt råderum til fortsat at skabe de velfærdsydelser, som er knyttet til det danske velfærdssamfund.
Det er således også i forhandlingerne for 2002 regeringens hensigt at forene målene for den offentlige service og den overordnede økonomiske politik.
For at dette kan imødekommes, er det vigtigt, at kommuneforhandlingerne gennemføres på baggrund af sikre skøn og forventninger for den økonomiske situation i kommuner og amter i det år, det handler om lige nu, altså 2002.
De nødvendige oplysninger for opgørelsen af den økonomiske situation i kommuner og amter og derved beregningen af bloktilskuddet foreligger ultimo maj/primo juni.
Og det er derfor, vi har haft tradition for at gennemføre aftalerne mellem regeringen, kommunerne og amterne i juni måned.
En række centrale oplysninger som f.eks. opgørelse af udskrivningsgrundlaget fra året to år før budgetåret, det er det grundlag, der tages udgangspunkt i ved beregning af det statsgaranterede udskrivningsgrundlag for den enkelte kommune og det enkelte amt.
Det er én af oplysningerne, vi har brug for.
Opgørelse af den kommunale budgetgaranti, fordeling af selskabsskat, opgørelse af momspuljen, skøn over efterregulering af skat og udligning og provenu for ejendomsskatter, alle disse mange og faktisk meget afgørende oplysninger om hele indtægtsgrundlaget for kommunerne, er altså ikke tilgængelige før ved månedsskiftet maj/juni.
Det vil derfor være forbundet med meget betydelig usikkerhed at indgå aftalerne allerede medio april.
Og det vil i høj grad gøre forhandlingerne mindre meningsfulde, da man meget vel kan risikere, at det, man forhandler om, ligger inden for den meget store usikkerhed, der er ved at gennemføre forhandlinger på et tidligere tidspunkt end juni.
Det økonomiske udgangspunkt, som aftalerne ville skulle indgås på baggrund af,
vil endvidere ikke være realistisk i forhold til de forudsætninger, som vi skulle lægge til grund for kommunernes budgetlægning i oktober måned.
Og derfor ville kommunerne ikke på nogen områder vinde ved at have forhandlinger på et tidligere grundlag.
Regeringen ville ikke kunne levere noget, der var bedre, tværtimod, nemlig noget, der kun var usikkert, og derfor vil Folketinget også få et dårligt grundlag at forholde sig til.
Regeringen ville være meget glad for, om det meningsfuldt kunne lade sig gøre.
Vi anerkender fuldstændigt det, der er indstillingen i beslutningsforslaget, at det ville være godt, om vi havde lidt mere tid, hvorunder ikke udviklingen samtidig løb fra os, hvor vi ikke kunne bedømme forventninger og skøn tilstrækkelig præcist.
Men vi er altså af disse grunde, jeg har nævnt, i den situation, at det eneste meningsfulde tidspunkt at gennemføre ordentlige forhandlinger på med afslutning vil være juni måned.
Det vil således altså omvendt ikke være teknisk muligt at indgå aftaler medio april, der sikrer kommuner og amter en tilstrækkelig sikkerhed for, at det økonomiske fundament for 2002 er i orden, og derfor vil regeringen være afvisende over for beslutningsforslaget.